Werkwinkel oor die praktyk van skryf deur e.t.
A. Inleiding: Skryf, skryf, skryf!
1. Die grondbeginsels van skryf
2. Om 'n suksesvolle skrywer te wees
3. 'n Blik in verskillende rigtings
4. Laat jou stem gehoor word
5. Die spilpunte van fiksie
7. Werk met oorsprong en effektief
8. Toonaansetting in 'n verhaal
9. Die bou van karakter
10 Twee keer die hoeveelheid konflik
11 Vermy trae metode van skryf
12 Vermy gedweë metode van skryf
13 Die verklarende en vertolkende dialoog
14 Die kuns en skepping van 'n prenteboek
15 Idees vir prenteboeke
16 Werk aan 'n prenteboek
17 Fiksie vir die jonger leser
18 Karakters, dialoog en komplot in middegrade fiksie
19 Harry Potter en 'n les of twee
20 Fiksie vir die graad ses en ouer leser
21 Kensketse van karakters
22 Hoe skep jy unieke karakters?
23 Beplanning van karakters
25 Hoe om lesers met karakters te betower
26 Karakters - geskiedenis, dryfkrag, doelwit
27 Karakterkenmerke van 'n skurk
28 Tema in 'n verhaal
Skryf, skryf, skryf!!
Welkom skrywers, potensiële skrywers en amateur skrywers, by hierdie Alpha en Omega van taalgebruik. Die wonderlike Vinkel en Koljander van woorde. Hier sal ons die wonderwêreld van die geskrewe woord ondervind en stap-vir-stap leer hoe om wonderlike, lewendige betekenis te gee aan selfs die eenvoudigste woordjie. 'n Plesier sal dit wees om die takies wat gegee word uit te voer.
Wie is daar almal?
Die amateur skrywer is die een wat droom om eendag 'n skrywer te wees en werklik hard probeer om verhale, stories en gedigte te skryf.
Die potensiële skrywer is die een wat al hier en daar 'n storie of verhaal voltooi het. Miskien selfs een keer 'n sukses behaal het om dit in 'n tydskrif gepubliseer te kry, maar nie werklik aandag of tyd spandeer om hierdie talent te bevorder nie.
Skrywers het al besliste resultate verkry - miskien nie opskuddings veroorsaak met hul geskrewe woord nie, maar wel gepubliseer. Van hulle lê hulle voltyds toe op die taak van skryf, ander skryf weer op 'n tydelike basis.
O ja, en dan kry jy die epikus. Epikus beteken ook eintlik skrywer, maar daar is 'n baie groot verskil. Vir die epikus is die geskrewe woord werklik die alpha en omega, die begin en die einde van hierdie persoon se hele lewensstyl. Geen tyd of aandag is te veel, geen navorsing te moeilik en tydrowend nie. Hier is niks minder as perfekte aanvaarbaar nie. Die epikus leef vir en in die geskrewe woord. Die epikus se werke word nagejaag as blitsverkopers, versprei in hardeband vir die eerste, tweede en derde drukke. Daarna in sagteband tot en met die tiende druk. Word verfilm, op video versprei, op televisie getoon. Die epikus is die "beroemde" - verby die standaarde van die algemene skrywer - die room van die wêreld se skrywers. Om hierdie status te bereik verg en vra alles. Al jou durf, uithouvermoë, opofferinge en baie, baie harde werk.
Hierdie verskil word duidelik uitgewys, want dis nodig om ten alle tye te onthou dat die epikus ook op hierdie beginvlak sy of haar eerste woord geskryf het.
Besluit self: Waar pas jy? Watter een wíl jy wees?
Hier, in die werkplaas, sal jy stap-vir-stap en les vir les vertel, verduidelik en geleer word hoe om te skryf -- maar die uiteinde, die resultaat hiervan, sal van jouself afhang. Hoe meer jy insit, leer, probeer en die takies wat gegee word, beoefen, hoe meer sukses sal jy behaal.
(C) Franci Greyling 2000-2014